46. schôdza NR SR - 13.deň - B. popoludní
Dátum: 2026-03-17
Poslanec: Dušenka, Igor (SLOVENSKO)
Druh vystúpenia: Vystúpenie v rozprave

Ďakujem veľmi pekne. Dámy a páni, začnem kde som vlastne skončil so svojou faktickou poznámkou. Naozaj, táto vláda je vláda babrákov a naozaj toto vládnutie rúca jeden mýtus, ktorý sa tu veľmi dlho živil o tom, ako jednoducho na Slovensku nesmie vládnuť žiaden zlepenec, že skrátka len vláda MSER-u je tá stabilná vláda. Tá, ktorá má dostatok skúseností, je technokraticky zdatná. No naozaj vidíme, aká zdatnosť tu panuje pretože každý druhý návrh návrh zákona je skrátka nepodarkom, ktorý treba opravovať. A ja ešte raz zopakujem, len za ostatné mesiace zásada dvakrát a dosť, kedy bola zrušená recidíva pri drobných krádežiach. S hanbou to po roku a pol opravovali a vracali naspäť. Novela trestných kódexov bola novelizovaná hádam štyrikrát. Okrem iného aj kvôli tomu, kvôli tomu, ako bol naformulovaný trestný čin poškodzovania finančných záujmov Európskej únie, kvôli čomu nám hrozilo stopnutie eurofondov. Transakčná daň už je opravovaná od 1. januára, živnostníci neplatia transakčnú daň. No alebo zákon o mimovládkach, ktorý síce vláda neopravila, ale spravil to za ňu Ústavný súd, ktorý tento nepodarok zrušil. A to si vezmite, to sú návrhy zákonov, na ktorých tejto vláde mimoriadne záležalo. Keď na niečom vláde mimoriadne záleží, malo by to byť tip-top. A výsledok som vám teraz povedal. Akým spôsobom sa asi vláda stavia k riešeniu problémov, ktoré pre ňu nie sú podstatné. Pred týždňom sa premiér vyjadril, že jemu je už v zásade všetko jedno, že má len tri témy, ktorým sa ide do volieb venovať. Ako asi, aký odkaz vysiela ľuďom a ako asi to vládnutie bude vyzerať, keď premiérovi a koalícii už na ničom nezáleží. Takto pred mesiacom sme tu mali zákon o bankách, ktorý sa stal takým nositeľov prílepkov. Bolo tam osem prílepkov, ak si dobre pamätám a tento zákon, táto novela trestného zákona ide v rovnakých šľapajách. Je to jediný zákon koalície, ktorý je v druhom čítaní, tak slúži ako nosič opäť na ďalšie prílepky. Sú síce iba dva, ale aj nimi táto koalícia novelizuje celkovo 11 zákonov, 11 zákonov. Na hanbu ale navrhovateľa je to, že kvôli týmto prílepkom sa viac do pozornosti dostáva aj ten jeho návrh a to vám teraz naozaj priblížim, aké fušerstvo je napísané v tejto novele trestného zákona. Pomôžem si aj dôvodovou správou pána navrhovateľa. Hovorí, že v slovenskom právnom poriadku a v trestnom zákone absentuje úprava, ktorá by chránila vojnové hroby a vojenské pamätníky. Už hneď v nasledujúcom odseku si navrhovateľ protirečí lebo hovorí, že vlastne existujú dokonca dve skutkové podstaty trestných činov, podľa ktorých polícia v takýchto prípadoch postupuje. A to je poškodzovanie cudzej veci a výtržníctvo. Čiže prvý rozpor v tom v dôvodovej správe. Pri výtržníctve alebo začnem pri poškodzovaní cudzej veci je potrebné, aby bola spáchaná aspoň malá škoda, aspoň 700 eur. A takému páchateľovi hrozia až 2 roky za mrežami. Pri výtržníctve, tam dokonca ani nie je potrebné spáchať dokonca ani len malú škodu a na dôvažok, ten trest je až tri roky. No a viete čo navrhol pán navrhovateľ spolu s Bartekom a ďalšími? Aby sa poškodzovanie vojnových pamätníkov trestalo až v prípade, ak bude spôsobená škoda 20-tisíc eur. Takto to v prvom čítaní navrhli. Spôsobí tak väčšiu škodu a trest 2 roky. Inými slovami, chceli posilňovať ochranu vojenských pamätníkov lebo si zaslúžia osobitú ochranu a namiesto toho povedali, že skrátka, keď niekto nepríde bagrom a ten pomník nezborí a nespôsobí aspoň 20-tisícovú škodu, tak to bude priestupok. To je ich predstava ochrany vojenských pamätníkov. Keď som ich na to či už v prvom čítaní alebo aj na výbore upozornil, tak prišli s pozmeňovákom. Ale aj ten pozmeňovák bol rovnako geniálny ako ten návrh z prvého čítania. Znížili síce škodu z 20-tisíc na 700 eur, v poriadku, ale zároveň znížili aj výšku trestu. Namiesto 2 rokov alebo 3 rokov, ktoré by páchateľ dostal dnes, dostane po novom maximálne 1 rok. To je ochrana vojenských pamätníkov, však? Naozaj obrovské odradenie páchateľov od vandalizmu. Čiže ešte raz, dnes stačí spáchať škodu 700 eur a páchateľovi hrozia 2. resp. 3 roky väzenia, po novom, maximálne rok. Aj to po oprave lebo pôvodne navrhovali výšku škody aspoň 20-tisíc eur. V tom pôvodnom znení by to znamenalo, že ak by niekto prišiel bagrom, zbúral Slavín, spôsobil by škodu napríklad 230-tisíc eur, to je stále iba väčšia škoda, dostal by maximálne 2 roky. Výborne. Takže no a navrhovateľ sa pri tomto svojom návrhu dokonca nehanbí napísať, že jeden z navrhovateľov je dokonca aj členom Slovenského zväzu protifašistických bojovníkov. Tak tu chcem odkázať, že na zväz slovenských protifašistických bojovníkov budem písať list a upozorním ich, akých členov medzi sebou majú. Ľudia, ktorí by naozaj mali dbať na to, aby ochrana vojenských hrobov bola čo najvyššia, tak idú presne opačne. Vraj prevenčný charakter a odradiť páchateľov. Je to presne naozaj. Je to presne tak ako s konsolidáciou, kde členovia vlády hovoria, že áno, je potrebné utiahnuť si opasky, je potrebné znížiť si platy, no a vlastne v týchto dňoch sa dozvedáme, že ministri budú mať vyššie platy o 300 eur, prezident o 1100 eur, premiér o 400 eur. To je presne tak. Áno, ideme si znížiť platy, výsledok je presne opačný. Toto je úplne rovnaké. Je to úplne rovnaké ako keď rušili zásadu dvakrát a dosť pri drobných krádežiach. Jasné, bude všetko v poriadku. Rok a pol sme sa pozerali na to, ako tu kolenačky chodili obchodníci a ľudia a prosili koalíciu, aby s tým niečo spravila lebo je to neudržateľné. Presne takto dopadol aj tento návrh. Čiže kým pred mesiacom bol nositeľom prílepkov povedzme technicky zákon o bankách, teraz tu máme ďalší zákon, ktorý bude menený alebo sa bude musieť táto koalícia vysporiadať s ďalšou hanbou, že vlastne vychádzajú v ústrety tým, ktorí vojenské pamätníky a hroby poškodzujú. Naozaj, tí padlí hrdinovia z prvej a druhej svetovej vojny sa musia v hroboch obracať, čo to tu táto koalícia stvára a o to viac, že jedným z predkladateľov a ešte si to aj napíše, je člen Slovenského zväzu protifašistických bojovníkov. To je neskutočná hanba a som veľmi zvedavý, čo tento zväz protifašistických bojovníkov na to aj povie. A to je asi tak všetko, čo k tomuto zákonu sa oplatí povedať. Ďakujem veľmi pekne.